เช่าซื้อหวังตลาดรถอีโคคาร์กระตุ้นสินเชื่อ
โพสต์ทูเดย์ &#8212; ธุรกิจเช่าซื้อหวังตลาดรถอีโคคาร์ประหยัดพลังงานบูม กระตุ้นกำลังซื้อรถป้ายแดงเพิ่ม
22 ก.ย. 2552

โพสต์ทูเดย์ — ธุรกิจเช่าซื้อหวังตลาดรถอีโคคาร์ประหยัดพลังงานบูม กระตุ้นกำลังซื้อรถป้ายแดงเพิ่ม 
นายชุมพล กิตติชัยสมบัติ ผู้อำนวยการฝ่ายธุรกิจเช่าซื้อ บริษัท เคทีบี ลีสซิ่ง เปิดเผยว่า หากในต้นปีหน้ารถยนต์ประเภทอีโคคาร์หรือรถประหยัดพลังงานเริ่มออกสู่ตลาดมากขึ้น คาดว่าจะทำให้ตลาดเช่าซื้อรถป้ายแดงดีขึ้นตามไปด้วย เนื่องจากผู้บริโภคมีแนวโน้มเปลี่ยนไปใช้รถประหยัดพลังงานขนาดเล็กและมีราคาถูก ผู้บริโภคที่มีรายได้ไม่มากนักมีโอกาสซื้อรถป้ายแดงมากขึ้น โดยเฉพาะกลุ่มข้าราชการและพนักงานรัฐวิสาหกิจ
นายอนุชาติ ดีประเสริฐ ผู้อำนวยการอาวุโส ฝ่ายพัฒนาผลิตภัณฑ์เช่าซื้อ ธนาคารธนชาต กล่าวว่า ธนาคารก็คาดว่าหากรถอีโคคาร์ได้รับความนิยมมากขึ้น ก็คงไม่ส่งผลทำให้มูลค่าตลาดโดยรวมลดลงมากนัก เพราะได้จำนวนรถที่เพิ่มขึ้นมาแทนที่ และคงไม่ส่งผลกระทบทำให้ราคารถในส่วนของฐานลูกค้าเดิมที่เคยประเมินราคากลางไว้แล้วตกลงมาก
นายอิสระ วงศ์รุ่ง กรรมการผู้จัดการ บริษัท ลีสซิ่งกสิกรไทย กล่าว ว่า แม้รถขนาดเล็กและรถประหยัดพลังงานจะขายในตลาดได้มากขึ้น แต่ก็อาจส่งผลกระทบต่อมูลค่ารถเก่าที่ปล่อยสินเชื่อออกไปแล้วเหมือนกัน เมื่อทำให้รถที่ยึดเข้ามาต้องขาดทุนมากขึ้น หากรถยนต์เก่าเหล่านั้นไม่เป็นที่นิยมในตลาดอีก ซึ่งก็ต้องถือว่าเป็นความเสี่ยงมากทางธุรกิจ โดยเฉพาะรถเก่าที่อายุตั้งแต่ 5 ปีขึ้นไป 
ทั้งนี้ การที่บริษัทจะมีกำไรมากหรือน้อย ก็ขึ้นอยู่กับการขายรถยึดออกไปแล้วจะได้เงินกลับคืนเท่าใด แต่ที่ผ่านมายังไม่เคยมีกำไรจากการขายรถยึดเลย รถเก๋งจะขาดทุนประมาณ 15% และรถกระบะขาดทุนประมาณ 25% เฉลี่ยแล้วขาดทุนจากรถยึดคันละประมาณ 20% และยังขึ้นอยู่กับจำนวนเงินดาวน์ของลูกค้าด้วยว่ามีมากน้อยเพียงใดนายศักดิ์ชัย พีชะพัฒน์ รองกรรมการอำนวยการ ธนาคารทิสโก้ กล่าวว่า หากรถขนาดเล็กออกสู่ตลาดมากขึ้น อาจทำให้จำนวนรถในตลาดเพิ่มขึ้น ตามกำลังซื้อที่มากขึ้น ซึ่งคงไม่หวือหวามากนัก แต่อาจส่งผลดีในแง่จิตวิทยาที่ทำให้เห็นว่าเศรษฐกิจดีขึ้นแล้ว